अपनी छोटी-सी पॉकेट डायरी के खाली सफे पर कुछ लिखवाने के इरादे से जब उसने मुस्‍कुराते हुए अपना हाथ आगे बढ़ाया तो खुद कैसा असमंजस में पड़ गया था। ऐसा नहीं कि ऑटोग्राफ देने का यह कोई पहला अवसर था, पर जाने क्‍यों उसे इस तरह ऑटोग्राफ देने का कोई औचित्‍य अपने तंई खोज नहीं पाया, जिसकी एक बड़ी वजह यही थी कि वह स्‍वयं उसी आयोजन में एक नवोदित प्रतिभा के रूप में पुरस्‍कृत हो चुकी थी। संयोजक ने इसी मनस्‍वी को जब अपनी बात कहने के लिए मंच पर बुलाया तो उसने कितनी उमंग से अपने प्रिय वनपाखी पर एक छोटी कविता प्रस्‍तुत की थी – ‘मूरहेन’। वही मूरहेन, जो बरसों पहले किसी पक्षी-विहार में उन्‍मुक्‍त विचरती उस बैंगनी-नीली चिड़िया की याद ताजा कर गई थी। पंछियों के झुंड में बेपरवाह अपने ही गुमान में विचरण करती इस मूरहेन का अपना अलग ही आकर्षण होता है, कोई उसे मुर्गाबी कहता है तो कोई काम-पाखी। उसी वनपाखी के रम्‍य रूपक को अपनी कविता में उकेरते हुए मनस्‍वी, कितनी भाव-विभोर थी, यह उसके हाव-भाव और मुखर प्रस्‍तुति में उजागर था। मन में उभरती ऐसी ही छवियों के बीच जब उसने फिर से अपना आग्रह दोहराया तो उसे ना कहने का कोई रास्‍ता मुझे नहीं सूझा। अनायास उसकी डायरी को अपने हाथ में लिया और खाली सफे पर उसी वनपाखी की इबारत शब्‍दों में उकेर दिया – ‘सदा ऐसे ही सुर्ख और सजीले बने रहें आपके सपने, मूरहेन!’ और उसके नीचे अपने दस्‍तखत कर डायरी उसे लौटा दी। उसने मुस्‍कुराते हुए शुक्रिया अदा किया और पीछे हटकर अपनी सहेलियों के साथ उसी हॉल में एक कोने में अलग खड़ी हो गई। हॉल से बाहर चाय-नाश्‍ते के दौरान जब भी उस पर नजर पड़ी, उसे अपनी ओर उत्‍सुकता से देखते पाया। एक-आध बार बात करने को वह मेरी ओर बढ़ी भी, लेकिन मित्रों के बीच घिरे रहने के कारण शायद संभव नहीं हो पाया। आयोजन-स्‍थल से लौट आने के बाद इतना जरूर याद रहा कि उन हंसती आंखों को धारण करने वाली वह सूरत आम नहीं थी और न वह नजर ही इतनी बेइरादा, जो देर तक पीछा करती रह गई थी।